Vankantar hjá tæknideild South African náði til 40 flugvéla - Flugmálayfirvöld í Suður-Afríku gerðu athugasemdir hjá viðhaldsdeild SAA Frétt skrifuð kl. 07:52 Flugvirkjar hjá South African Airways Yfir 40 flugvélar í Suður-Afríku voru ýmist kyrrsettar tímabundið eða hafa þurft að ganga í gegnum ítarlegri skoðun í kjölfar fyrirmæla frá flugmálayfirvöldum í landinu eftir að í ljós kom að starfshættir hjá SAA Technical , viðhaldsdeild ríkisflugfélagsins South African Airways , uppfylltu ekki skilyrði samkvæmt reglugerðum . Ýmsir vankantar komu í ljós hjá viðhaldsdeild félagsins við úttekt sem gerð var á fyrirtækinu og segir Fikile Mbalula , samgönguráðherra Suður-Afríku , að við skoðun kom í ljós að minnsta kosti fimm atriði sem standast ekki kröfur flugmálayfirvalda er kemur að viðgerð og skoðun á flugvélum . Tvær athugasemdir snúa að óhæfu starfsfólki sem var ekki með réttindi til þess að skrifa út flugvélar eftir skoðun og ófullnægjandi viðhaldsskoðanir á flugritum og hljóðritum flugvéla . Úttektin náði til yfir 40 flugvéla í flota þriggja flugfélaga Mbalula segir að í ljós komu atriði sem flugmálayfirvöld ákváðu að grenslast nánast fyrir um og þótti ástæða til að grípa í taumana og gera frekar úttekt á fyrirtækinu sem sér um viðhald og viðgerðir á flugvélum fyrir South African Airways , Mango Airlines og fyrir flugfélagið Comair . Úttektin nær til 25 flugvéla í flota South African en af þeim hefur 21 flugvél farið aftur í umferð en aðrar flugvélar eru enn að gangast undir ítarlegri skoðun . Þá nær úttektin einnig til tólf flugvéla í flota Comair og til sjö flugvéla í flota Mango Airlines .